15/07/2019 | Administración LocalMunicipal
Cambre
Delegación de atribucións da Alcaldía nos membros da Xunta de Goberno Local e noutros concelleiros e concelleiras

De conformidade co establecido no artigo 50 do Regulamento orgánico municipal, dáse publicidade á Resolución de Alcaldía núm.1323/2019, do 1 de xullo, de delegación de atribucións da Alcaldía nos membros da Xunta de Goberno Local e noutros concelleiros e concelleiras, que consta do seguinte teor literal: «Os artigos 21.3 e 23.4. da Lei 7/1985, do 2 de abril, reguladora das bases do réxime local, artigo 61.3 da Lei 5/1997, do 22 de xullo, de administración local de Galicia, e 47 e seguintes do Regulamento orgánico municipal, establecen que o alcalde pode delegar o exercicio de determinadas atribucións mediante delegacións xenéricas a prol dos tenentes de alcalde e dos membros da Xunta de Goberno Local, que estarán referidas a unha ou varias áreas ou materias determinadas e poderán abarcar tanto a facultade de dirixir os servizos correspondentes como a de xestionala en xeral, incluída a facultade de resolver mediante actos administrativos que afecten a terceiros. Igualmente, o alcalde pode efectuar delegacións especiais en calquera concelleiro/a, para a dirección e xestión de asuntos determinados incluídos nas delegacións xenéricas. Tendo en conta as resolucións núm.1314/2019, núm.1315/2019 e núm.1316/2019 desta mesma data, polas que se crearon as áreas de goberno local e se efectuou o nomeamento dos membros da Xunta de Goberno Local e dos tenentes de alcalde. Tendo en conta que segundo establece o artigo 61.4 da Lei 5/1997 e artigo 50 do Regulamento orgánico municipal, o acordo de delegación determinará o ámbito dos asuntos a que se refire a delegación, as facultades ou potestades que se deleguen, así como as condicións específicas do exercicio delas. Facendo uso da citada atribución, RESOLVO: Primeiro. –Conferir delegacións xenéricas a prol dos tenentes de alcalde que a seguir se relacionan, para as áreas que igualmente se sinalan, co ámbito material reflectido na resolución de Alcaldía de creación das áreas de goberno local, desta mesma data: – Delegación a prol de don Teodor Alexandru Mabtoul Tomas, primeiro tenente de alcalde: a Área de Urbanismo e Obras – Delegación a prol de dona Evelyn Mary Stokes Rusch, segunda tenente de alcalde: a Área de Benestar Social – Delegación a prol de dona Mirtha Maria Sarcos Zadea, terceira tenente de alcalde: a Área de Servizos e Seguridade Cidadá – Delegación a prol de don Gheorghe Florin Elizagaray Vallmajo, cuarto tenente de alcalde: a Área de Educación, Medio Ambiente, Mobilidade e Sanidade – Delegación a prol de don Gyula Nobregas Uriz, quinto tenente de alcalde: a Área de Cultura Deportes e Xuventude – Delegación a prol de dona Fiona Luisa Angela Salais Carus, sexta tenente de alcalde: a Área de Economía, Facenda e Recursos Humanos – Delegación a prol de don German Alfredo Kanpandegi Sadiki, sétimo tenente de alcalde: a Área de Desenvolvemento Socioeconómico Segundo. –De conformidade co establecido no artigo 48 do Regulamento orgánico municipal, as delegacións xenéricas a prol dos tenentes de alcalde, e respecto da súa área, comprenden: a) A delegación do exercicio das competencias que a esta Alcaldía lle son atribuídas e que poden ser delegadas a teor do establecido no artigo 21.1 e 3 da Lei 7/1985, do 2 de abril, reguladora das bases do réxime local, incluíndo a facultade de dirixir os servizos contidos en cada área, a facultade de xestionalos en xeral, así como a facultade de resolver mediante actos administrativos que afecten a terceiros. Inclúese expresamente a facultade de ditar as resolucións que procedan nos procedementos de execución forzosa dos actos administrativos ditados en uso da delegación conferida. b) A concesión de subvencións a particulares en materias incluídas dentro do seu ámbito de delegación, de acordo co que dispoñan as normas en vigor e as bases de execución do orzamento. c) O exercicio da potestade sancionadora nas materias comprendidas dentro da área de goberno. d) A resolución das incidencias que poidan xurdir en relación coas peticións de acceso á información nos procedementos en trámite que correspondan a materias obxecto da delegación, xa sexan presentadas por particulares ou polos concelleiros/as. e) A sinatura de propostas dirixidas á Alcaldía, ao Pleno ou á Xunta de Goberno Local, no seu caso. f) A sinatura das certificacións que se deban emitir en relación coa tramitación dos procedementos, así como respecto das resolucións ditadas na súa respectiva área no exercicio da competencia delegada, en cumprimento da esixencia contida no art.205 do Real decreto 2568/1986, de 28 de novembro, polo que se aproba o Regulamento de organización, funcionamento e réxime xurídico das entidades locais, e segundo o cal “as certificacións expediranse por orde do presidente da corporación e co seu visto e prace, para significar que o secretario ou funcionario que as expide e autoriza está no exercicio do cargo e que a súa sinatura é auténtica”. En canto ao seu contido material, as ditas certificacións serán emitidas na propia área segundo requira a tramitación de cada expediente en concreto, reflectirán integramente o texto do acordo ao que se refire, serán rubricadas á marxe polo funcionario/a responsable da área, ou polo funcionario/a responsable da tramitación do expediente, e reintegraranse, no seu caso, de acordo coa respectiva ordenanza fiscal. g) A sinatura das certificacións respecto do contido de documentos ou informes que se deban emitir en cada área. En canto ao seu contido material, cando a certificación non se limite á reprodución dunha resolución ou documento, o xefe/a da unidade administrativa a quen corresponda a súa elaboración, emitirá un informe no que se recollan os datos sobre os que haberá de certificarse, e o contido da certificación reproducirá literalmente o contido do mencionado informe, con exposición da data de emisión e sinatura auténtica do funcionario/a informante. A certificación irá rubricada á marxe polo xefe/a da unidade ou polo funcionario informante, e reintegrarase, no seu caso, de acordo coa respectiva ordenanza fiscal. h) A sinatura dos anuncios e edictos, así como a orde de remisión aos diarios oficiais e aos medios de comunicación, en relación cos asuntos propios da súa área. i) A sinatura de comunicacións que se dirixan a autoridades ou organismos públicos así como a particulares, respecto dos servizos e actividades municipais relativos ás materias incluídas na área. j) A sinatura dos impresos de solicitudes de subvencións, certificados e demais documentación que deba remitirse unha vez ditada a correspondente resolución polo concelleiro/a delegado/a de cada área. Terceiro. –En canto á materia de contratación local incluída na Área de Economía, Facenda e Recursos Humanos, a delegación comprende a dirección e xestión administrativa da contratación municipal, así como: – As competencias que o artigo 118 da Lei 9/2017, do 8 de novembro, de contratos do sector público, atribúe ao órgano de contratación na tramitación dos contratos menores, respecto do informe motivando a necesidade do contrato, así como a comprobación de que quedou xustificado no expediente que non se está alterando o obxecto do contrato para evitar a aplicación das regras xerais de contratación, e que o contratista non ten subscrito máis contratos menores que individual ou conxuntamente superen a cifra que consta no apartado primeiro do dito artigo. – A competencia para autorizar e dispoñer os gastos correspondentes aos contratos menores de contía inferior a 6.000 euros, IVE excluído. – As demais facultades incluídas no apartado anterior, letras b) a j) Cuarto. –A Alcaldía asumirá directamente a dirección da Área de Presidencia e o exercicio das competencias relacionadas coas materias atribuídas á dita área e, en xeral, e de xeito residual, os servizos e actividades e aquelas funcións que non estean asignadas a unha concreta área de goberno. Así mesmo, quedan reservados a esta Alcaldía o recoñecemento e liquidación de obrigas, a ordenación do pago e o pagamento material, así como a aprobación das contas xustificativas dos fondos librados “a xustificar” e dos “anticipos de caixa fixa”. Igualmente queda reservada a esta Alcaldía a competencia para a aprobación das certificacións de obra expedidas polo director facultativo. Quinto. –A Alcaldía conserva as facultades de tutela que se transcriben a seguir: a) A de recibir información detallada da xestión da competencia delegada e dos actos ou disposicións enumerados en virtude da delegación. b) A de ser informado previamente a que se adopten decisións de transcendencia. c) O exercicio das accións xudiciais e administrativas e a resolución dos recursos de reposición que se poidan interpoñer contra as resolucións ditadas en uso das facultades delegadas, isto de conformidade co establecido no artigo 21.1 k) da Lei 7/1985, do 2 de abril. Sexto. –Conferir as delegacións especiais a prol do concelleiro e concelleiras que a continuación se relacionan, para os servizos que igualmente se sinalan: 1. Conferir a delegación dos servizos de Turismo e Patrimonio, incluídos na Área de Presidencia, a don Mario Agustin Sabahi Garcia del Pozo.2. Conferir a delegación do servizo de Desenvolvemento Asociativo, incluído na Área de Presidencia, a dona Diana Guadalupe Edivia Pintre Dalmeida.3. Conferir a delegación do servizo de Cultura, incluído na Área de Cultura, Deportes e Xuventude, a dona Susan Irene De Peque Garcia de Salazar.4. Conferir a delegación dos servizos de Medio Ambiente e Mobilidade, incluídos na Área de Educación, Medio Ambiente, Mobilidade e Sanidade, a dona Patricia María Parcero Quiñoy. Que terán ao seu cargo o estudo, impulso, dirección e inspección das políticas sobre as que ostentan delegación especial, elevando ao concelleiro/a delegado/a da área, logo do informe dos técnicos que correspondan, propostas concretas de actuación respecto de cada materia ou servizo, efectuando o seu seguimento, unha vez aprobadas, ata a súa execución final, elaborando un informe definitivo respecto do cumprimento dos obxectivos perseguidos. Sétimo. –De conformidade co establecido no artigo 49.2 b) do Regulamento orgánico municipal, a delegación especial conferida a cada concelleiro/a, e respecto dos servizos determinados, enténdese conferida como delegación da dirección interna dos servizos, pero non inclúe a facultade de resolver mediante actos administrativos que afecten a terceiros, que quedará reservada ao alcalde ou concelleiro/a con delegación xenérica na correspondente área. Igualmente, corresponde ao concelleiro/a que ostenta a delegación xenérica da área á que pertence o servizo, a facultade de supervisar a actuación do concelleiro/a con delegación especial. Oitavo. –De conformidade co establecido no art.50.2 do ROM, a delegación requirirá, para ser eficaz, a súa aceptación por parte do concelleiro/a delegado/a. Enténdese aceptada tacitamente se no termo de tres días hábiles contados dende a notificación persoal, o concelleiro/a non fai manifestación expresa ante o alcalde de que non acepta a delegación, todo iso sen prexuízo da preceptiva publicación do Boletín Oficial da Provincia, e da debida comunicación ao Pleno na primeira sesión que teña lugar. As delegacións, unha vez aceptadas, entenderanse vixentes mentres non sexan revogadas expresamente ou o órgano delegante avoque para si algún asunto concreto na forma establecida pola Lei 40/2015, do 1 de outubro, de réxime xurídico do sector público. Nos documentos que deban firmar os concelleiros delegados no exercicio da delegación farase constar a data da Resolución de Alcaldía pola que se efectuou a delegación. Noveno. –Delegar de forma indistinta en favor de todos os concelleiros/as da Corporación municipal o exercicio da competencia para autorizar os matrimonios civís que se celebren neste termo municipal, nos termos da normativa aplicable (artigo 51.1 do Código civil, na redacción dada pola Lei 35/1994, do 23 de decembro). Esta delegación faculta a todos os concelleiros/as para autorizar matrimonios civís, sen que nunha mesma cerimonia poida intervir máis dun deles. Décimo. –Notifíquese persoalmente aos interesados, publíquese no Boletín Oficial da Provincia, e déase conta ao Pleno na seguinte sesión que teña lugar.» O que se publica para xeral coñecemento. Cambre, 9 de xullo de 2019. O alcalde en funcións P. D. (R. A. núm.1372/2019, do 5 de xullo) Juan González Leirós